钦定古今图书集成/明伦汇编/氏族典/第265卷 > 王朴
## 钦定古今图书集成/明伦汇编/氏族典/第265卷 > 王朴

按《五代史王朴传》：“朴字文伯，东平人也。少举进士，为
校书郎，依汉枢密使杨邠。朴见汉兴日浅，隐帝年少
孱弱，任用小人，而将相交恶，知其必乱，乃去邠东归。
周世宗镇澶州，朴为节度掌书记。世宗为开封尹，拜
朴右拾遗，为推官。世宗即位，迁比部郎中，献平边策，
迁左谏议大夫，知开封府事。岁中迁左散骑常侍，充”
端明殿学士。是时，世宗新即位，锐意征伐，慨然有平
一天下之志，数顾大臣问治道，选文学之士，使作《为
君难为臣不易论》及《平边策》，朴在选中。而当时文士
皆不欲上用武，惟陶谷、窦仪、杨昭俭与朴言用兵之
策，朴谓江淮为可先取。世宗雅已知朴，及见其议论
伟然，益以为奇，引与讣议天下事，无不合，遂决意用
之。显德三年征淮，以朴为东京副留守，还，拜户部侍
郎、枢密副使，迁枢密使。四年，再征淮，以朴留守京师。
六年春，世宗遣朴行视汴口，作斗门，还过故相李谷
第，疾作，仆于坐上。舁归而卒，年五十四，赠侍中。